Forlagið Fannir gav út fyrstu bókina í 2017. Tað var LEIKRIT 21. Forlagið gevur eisini út fyrstu bók í 2018. Tað er LEIKRIT 25:” TRAÐABØNDUR”, sum Hans Andrias Djurhuus læt prenta sum framhaldstilfar í” Tingakrossi” frá 23. okt. 1932 til 29. mars 1933. Leikurin kom í bók á fyrsta sinni í 1935. Hans Andrias var næsti granni hjá Sjónleikarhúsinum, sum varð tikið í nýtslu í 1926, og hann var virkin nevndarlimur, stundum formaður, í Havnar sjónleikarfelag. Hann skrivaði fleiri leikir hesi árini–eftir ungdómsverk síni:” Maritu”, 1908 (Leikrit 8) og” Anniku”, 1917 (Leikrit 9). Tann fyrsti teirra var” Álvaleikur”, 1930 (Leikrit 22). Leikurin” Traðabøndur” er, tað vit vita, bara leiktur eina ferð. Tað var ein realflokkur í Hoydølum, sum veturin 1973/74 setti leikin á pall í Havn, Kollafirði og heima á Sandi. Daniella Olsen leikstýrdi. Viðmerkingar eru skrivaðar til henda leikin eins og til allar hinar í røðini. Árni Dahl valdi tekstir, skrivaði viðmerkingar og legði til rættis.